रोनाल्डोको आगमनसँगै लिगलाई पुनर्जीवन
सिरी ‘ए’ कहिले पनि एक खेलाडीमा भर पर्ने लिग हुँदैन । अझ भनौं यो लिग क्रिस्टियानो रोनाल्डोको कारण मात्र चर्चित हुने छैन । यद्यपि युभेन्ट्समा रोनाल्डोको आगमनले लिग सुरु नहुँदै परेको असरलाई भने नजरअन्दाज गर्न सकिँदैन ।
इटाली — सिरी ‘ए’ कहिले पनि एक खेलाडीमा भर पर्ने लिग हुँदैन । अझ भनौं यो लिग क्रिस्टियानो रोनाल्डोको कारण मात्र चर्चित हुने छैन । यद्यपि युभेन्ट्समा रोनाल्डोको आगमनले लिग सुरु नहुँदै परेको असरलाई भने नजरअन्दाज गर्न सकिँदैन ।करिअरमा ५ बेलोन डी’ओर जितिसकेका ३३ वर्षीय रोनाल्डो पछिल्लो दशकका दुईमध्येका एक उत्कृष्ट खेलाडी हुन् । संसारकै सबैभन्दा चर्चित व्यक्तित्वमध्येका एक रोनाल्डोले सामाजिक सञ्जालमा प्रभुत्व जमाएका छन् । यसले गर्दा पनि विश्वकै ध्यान सिरी ‘ए’ तर्फ तानिने आकलन गर्न सकिन्छ ।‘अन्तत: पूरै विश्वको ध्यान फेरि इटालियन लिगमा परेको छ । ८० र ९० को दशकमा यो लिग सर्वोत्कृष्ट थियो । त्यसपछि बाटो गुमाएको लिगले फेरि उठ्न निकै कसरत गरेको छ’, इटालियन प्रशिक्षक फाबियो कापेलोले भने, ‘रोनाल्डोको आगमनले हामीले शिर उठाउन सकेका छौं । तर यो पर्याप्त छैन । हामीले रोनाल्डोको माध्यमबाट फेरि पनि आफ्नो सम्पूर्ण शक्ति र चलाखी प्रयोग गरेर पुरानो स्थितिमा लिगलाई फर्काउनुपर्छ’, कापेलोले थपे ।झन्डै १० करोड पाउन्डमा युभेन्ट्स आएका रोनाल्डोले वार्षिक ३ करोड पाउण्ड कमाउनेछन् । यसलाई युभेन्ट्सका पूर्वप्रशिक्षक क्लाउडियो रानेरीले लिगको रोमाञ्च फर्कन बलियो कदम भएको बताए । ‘सन् २००३ मा इटालीका दुवै टोली च्याम्पियन्स लिगको फाइनल खेलेका थिए । हामी अहिले त्यो अवस्थामा आइसकेका छैनौं । तर खराब परिस्थितिबाट इटालियन फुटबल अगाडि बढ्ने क्रममा छ,’ रानेरीले भने ।के रोनाल्डोको आगमनले पूरै लिगलाई फाइदा पुग्छ ?पछिल्ला केही साता रोनाल्डोको आगमनले समग्र लिगलाई हो या युभेन्ट्सलाई मात्र फाइदा हुन्छ भन्ने विषयमा धेरै वादविवाद चले । आर्थिक रूपमा हेर्दा युभेन्ट्सका प्रतिद्वन्द्वीले क्लबविरुद्ध हुने खेलको टिकट मूल्य वृद्धि गरेका छन् । यसले युभेन्ट्सका समर्थक नै विरोधमा उत्रनुपर्ने अवस्था पनि सिर्जना भयो ।तर यहाँ अन्य क्लबहरूलाई दोषी देखाउने ठाउँ छैन । विश्वका उत्कृष्टमध्येका एक फर्रेरा, फ्रोसिनोने र सासुओलो जस्ता क्लबमा आउँदै छन् । साना क्लबहरूले अन्य खेलविरुद्धको खेलमा टिकट बेच्न नसकेको अवस्थामा युभेन्ट्सविरुद्ध भने टिकट बाँकी नै छैन ।इटालियन लिगले रोनाल्डोको आगमन हुनुपूर्व नै टीभी प्रसारण अधिकार बेच्नुले पनि लिगलाई केही घाटा पुगेको आकलन छ । युभेन्ट्सका अध्यक्ष आन्द्रिए आग्नेलीले रोनाल्डोलाई भित्र्याउन ग्रिसमा हेलिकप्टर ल्यान्ड गर्दै हात मिलाउँदाको क्षणलाई इटालीको प्रतिष्ठित मिडिया टुट्टो स्पोर्ट्सले ‘शताब्दीको उत्कृष्ट सम्झौता’ को उपमा दिएको छ ।अहिले नै टीभी प्रसारण अधिकारको मूल्य २० देखि ३० प्रतिशत माथि पुगिसकेको छ । यसको नतिजा आर्थिक रूपमा युभेन्ट्सले मनग्गे आम्दानी गर्ने प्रचुर सम्भावना रहेको छ । रोनाल्डोको बजार मूल्यले युभेन्ट्सलाई निकै फाइदा पुग्ने पक्का छ । युभेन्ट्सको खेलको प्रचारले लिगलाई पनि उत्तिकै फाइदा पुग्नेछ ।युभेन्ट्सलाई कसले रोक्ने ? युभेन्ट्सले गत सिजन लगातार सातौँ लिग उपाधि जित्ने क्रममा दोस्रो स्थानको नेपोलीलाई ४ अंकले पछाडि पार्‍यो । तेस्रो स्थानमा रहेको रोमाका कप्तान ड्यानिएल डे रोसीले युभेन्ट्सको लगातार सातौं जितपछि लिगको औचित्य केही कम भएको अभिव्यक्ति दिएका थिए ।त्यसअघिका दुई सिजनमा युभेन्ट्सले नेपोलीबाट गोन्जालो हिगुइन र रोमाका मिरालेम प्यानिच भित्र्याउँदा पनि सोही आरोप लागेको थियो । तर इटालियन लिग गत सिजन निकै प्रतिस्पर्धात्मक रह्यो । युभेन्ट्सलाई सिजनको २ खेल बाँकी हुँदा पनि नेपोलीले उपाधिका लागि पछ्याएको थियो भने शीर्ष ४ र रेलिगेसनमा पर्ने टोलीको छिनोफानो अन्तिम दिन मात्र भएको थियो ।यसपटक इन्टर मिलान युभेन्ट्सलाई लिग उपाधिका लागि बलियो चुनौती दिने टोलीका रूपमा अगाडि सरेको छ । च्याम्पियन्स लिग खेलेबापत आउने पैसाले क्लब ट्रान्सफर विन्डोमा सक्रिय देखियो । स्टेफान डे भ्रिज, राड्जा नाइनगोलन, सिमे भर्साल्को र किटा बाल्डेको आगमनले पहिलो रोजाइमा सुधार आएको छ । लौटारो मार्टिनेज लिगको अर्का उदाउँदा प्रतिभाका रूपमा अगाडि आएका छन् ।एसी मिलानको हकमा भने मालिक परिवर्तनले केही आशा दिएको छ । ब्राजिलियन लिओनार्डो निर्देशकका रूपमा क्लबमा आएपछि केही सहज हुने देखिन्छ । विगत केही सिजनयता लयमा रहेका फरवार्ड हिगुइन र युवा डिफेन्डर माटिया काल्डाराको आगमनले टोली मजबुत देखिन्छ । लिओनार्डो बोनुची युभेन्ट्स फर्कनु भने सुखद संकेत रहेन ।नेपोलीले कार्लो एन्सेलोटीलाई शीर्ष क्लब छाडेर उपाधि पछ्याउने क्लबमा ल्याउन सक्यो । माउरिजियो सार्रीले केही हदसम्म सुधार गरेको यस टोलीमा तीन पटक च्याम्पियन्स लिग जितेका एन्सेलोटीसामु अझ अगाडि लाग्ने चुनौती हुनेछ । गत सिजन च्याम्पियन्स लिग सेमिफाइनल खेलेको रोमाले युवा प्रतिभा आन्टे कोरिच र जस्टिन क्लाइभर्टसँगै हाभिएर पास्तोरे र स्टिभन एनजोन्जीलाई भित्र्याएको छ ।फिओरेन्टिनामा पनि युवा प्रतिभा र उत्साहमा कुनै कमी छैन । लिगको सबैभन्दा कम उमेरको टोलीमा फ्रान्सेली डोनारुम्माका रूपमा आल्बिन लाफोन्ट छन् । आक्रमणमा फेदेरिको चिएसा, जिओभानी सिमिओनी र मारको प्याचाले सम्भावना देखाएका छन् । पार्माको सिरी ‘ए’ मा पुनरागमनलाई पनि गम्भीर रूपमा हेर्नुपर्छ । टाट पल्टिएर ३ वर्षअघि चौथो श्रेणीमा झरेको क्लब लगातार तीनपटक बढुवा हासिल गर्ने पहिलो क्लब बन्यो । यद्यपि फरवार्ड इम्यानुएल कलाइओ खेल मिलेमतोको आरोपमा मुछिनुले केही असर भने पर्न सक्छ ।लिगको आफ्नै चुनौती छन् । इटालियन लिगको परिचय नै बनेको विवाद अझै पनि कायम छ । तर त्यसले बहुप्रतीक्षित सिरी ‘ए’ मा अझै रोमाञ्च थपेको छ । सबैको ध्यान लिगतर्फ केन्द्रित भएको छ । इटालियन पत्रिका कोरिएर डेल्लो स्पोर्टले लेखेको नै छ, ‘क्रिस्टियानो रोनाल्डो पछि जीवन सम्भव छ ।’– जेम्स हर्नक्यासलबीबीसी